S-155/2014

Mál þetta, sem dómtekið var 1. október sl., höfðað með tveimur ákærum lögreglustjórans á Akureyri á hendur X.

Með ákæru útgefinni 4. september 2014 er mál höfðað á hendur ákærða:

„fyrir umferðarlagabrot, með því að hafa aðfaranótt sunnudagsins 10. ágúst 2014, ekið bifreiðinni [...], undir áhrifum áfengis (alkahólmagn í blóði reyndist 1,48‰) og sviptur ökurétti norður Ólafsfjarðarveg, þar sem lögreglan stöðvaði akstur hans við býlið Spónsgerði í Hörgársveit.

Telst þetta varða við 1. mgr., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar, samkvæmt 101. gr. og 102. gr. nefndra umferðarlaga.“

Með ákæru útgefinni 29. september 2014 er mál höfðað á hendur ákærða:

„fyrir fíkniefnalagabrot, með því að hafa aðfararnótt laugardagsins 9. ágúst 2014, verið með í vörslum sínum 0,95 grömm amfetamíni, en lögreglan fann efnin í vörslum hans, þegar afskipti voru höfð af honum, þar sem hann var farþegi í bifreiðinni [...] á Skíðabraut á Dalvík við bensínafgreiðslu Olís.

Telst þetta varða við 2. mgr., sbr. 5. gr. og 6. gr. laga um ávana- og fíkniefni nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001 með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrám nr. 28.461, samkvæmt 6. mgr. 5. gr. laga nr. 65, 1974 og 2, mgr. 14. gr. reglugerðar nr. 233, 2001.“

Ákærði krefst vægustu refsingar sem að lög leyfa.

I.

Ákærði hefur fyrir dómi skýlaust játað sakargiftir líkt og þeim er lýst í ákæru.

Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er nægjanlega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008. Að þessu virtu er ákærði sakfelldur fyrir þá háttsemi sem honum er gefið að sök í ákæru.

Ákærði, sem er 22 ára, á samkvæmt vottorði sakaskrár nokkurn sakarferil að baki, en sá hluti hans sem hér skiptir felst í því að þann 21. september 2010 gekkst hann undir sektarákvörðun sýslumannsins á Akureyri og sviptingu ökuréttar, m.a. vegna ölvunaraksturs, en hann var þá sviptur ökurétti í 10 mánuði frá 1. ágúst s.á. Þann 28. október 2013, gekkst ákærði undir sektarákvörðun sýslumannsins á Akureyri fyrir ölvunarakstur og var hann þá sviptur ökurétti í fjögur ár. Loks var ákærði með viðurlagaákvörðun Héraðsdóms Norðurlands eystra þann 2. júní sl. gert að greiða sekt til ríkissjóðs fyrir að aka ökutæki sviptur ökuleyfi.

Með tilliti til sakarferils ákærða verður hann nú dæmdur til að sæta fangelsi í 30 daga og að auki verður hann dæmdur til að greiða sekt til ríkissjóðs 100.000 krónur. Skal ákærði greiða sektina innan fjögurra vikna frá birtingu dómsins að telja, en ella sæti hann fangelsi í sjö daga.

Í samræmi við kröfur ákæruvalds og með hliðsjón af sakaferli ákærða og áðurgreindra lagaákvæða verður ákærði sviptur ökurétti ævilangt. Þá verður hann dæmdur til að greiða sakarkostnað, sem samkvæmt yfirliti nemur 34.024 krónum.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti fangelsi í 30 daga.

Ákærði greiði 100.000 króna sekt til ríkissjóðs og komi sjö daga fangelsi í stað sektarinnar verði hún eigi greidd innan fjögurra vikna frá birtingu dómsins að telja.

Ákærði er sviptur ökurétti ævilangt.

Ákærði greiði 34.024 krónur í sakarkostnað.